CELEX: 
Language: mt
Date: 2021-02-09 00:00:00
Title: REGOLAMENT DELEGAT TAL-KUMMISSJONI (UE) .../... li jemenda l-Anness II tar-Regolament (UE) 2018/848 tal-Parlament Ewropew u tal-Kunsill rigward ir-regoli tal-produzzjoni organika li japplikaw għaż-żrieragħ imnibbta u l-irjus taċ-ċikwejra, għall-għalf ta’ ċerti annimali tal-akkwakultura u għat-trattamenti fl-akkwakultura kontra l-parassiti

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Wara l-adozzjoni tar-Regolament (UE) 2018/848, jeħtieġ li jiġi adottat dan ir-Regolament Delegat fir-rigward ta’ ċerti dispożizzjonijiet li jikkonċernaw iż-żrieragħ imnibbta u l-irjus taċ-ċikwejra u l-ispeċijiet tal-annimali tal-akkwakultura. B’mod partikolari, dwar iż-żrieragħ imnibbta u l-irjus taċ-ċikwejra diversi partijiet ikkonċernati kienu jeħtieġu kjarifika dwar it-terminoloġija u dwar il-materjal għat-tkabbir permess fil-produzzjoni organika, u għalhekk jeħtieġ li jiġu emendati d-dispożizzjonijiet attwali biex tiżdied iċ-ċertezza legali. 
            
            
               Fir-rigward tal-ispeċijiet tal-annimali tal-akkwakultura, jeħtieġ li tiġi riflessa l-possibbiltà attwali li jintuża l-kolesterol organiku għall-gambli u għall-gambli l-kbar u li jiġu emendati d-dispożizzjonijiet dwar it-trattamenti kontra l-parassiti tal-annimali tal-akkwakultura abbażi tal-konklużjonijiet riċenti tal-Grupp ta’ esperti għall-pariri tekniċi dwar il-produzzjoni organika
                  1
               .
            
            
               2.KONSULTAZZJONIJIET QABEL L-ADOZZJONI TAL-ATT
            
            
               L-att ġie diskuss bir-reqqa mal-Istati Membri fil-Grupp ta’ Esperti dwar il-Produzzjoni Organika kif ukoll mal-organizzazzjonijiet ewlenin li jirrappreżentaw is-settur organiku, jiġifieri l-IFOAM u l-gruppi affiljati speċifiċi għas-settur tagħhom, il-COPA-COGECA, l-ESSA u l-FEAP. Id-DĠ AGRI kkoopera mill-qrib mad-DĠ MARE u ma’ Direttorati Ġenerali oħra fil-qasam tal-għarfien espert speċifiku tagħhom rigward l-abbozzar ta’ dawn ir-regoli, u b’mod partikolari mad-DĠ SANTE. Ġew innotifikati s-sħab tad-WTO u twettqu konsultazzjonijiet pubbliċi ġenerali. Wara konsultazzjoni ġenerali pubblika, tqiesu l-kummenti kollha li waslu permezz tal-mekkaniżmu ta’ rispons u l-att ma ġiex emendat.
            
            
               3.ELEMENTI ĠURIDIĊI TAL-ATT DELEGAT
            
            
               Fil-premessa 29 tiegħu, ir-Regolament (UE) 2018/848 jenfasizza li jenħtieġ li ċerti prattiki ta’ kultivazzjoni barra l-ħamrija, bħall-produzzjoni taż-żrieragħ imnibbta jew tal-irjus taċ-ċikwejra, għandhom ikunu permessi, u l-Kummissjoni għandha s-setgħa skont l-Artikolu 12 tar-Regolament (UE) 2018/848 li temenda d-dispożizzjonijiet attwali għal deroga dwar iż-żrieragħ imnibbta u l-irjus taċ-ċikwejra stabbiliti fil-punt 1.3 tal-Parti I tal-Anness II tar-Regolament (UE) 2018/848. 
            
            
               Barra minn hekk, fil-premessa 50 tar-Regolament (UE) 2018/848 hemm dikjarazzjoni li biex jiġu żgurati l-kwalità, it-traċċabbiltà, il-konformità ma’ dan ir-Regolament u l-adattament għall-iżviluppi tekniċi, il-Kummissjoni ngħatat is-setgħa biex tadotta ċerti atti dwar l-għalf għall-annimali tal-akkwakultura u t-trattament veterinarju ta’ dawk l-annimali, u dwar il-kundizzjonijiet dettaljati għall-ġestjoni tal-istokk riproduttur, għat-tnissil u għall-produzzjoni taż-żgħar. 
            
            
               Dan l-att delegat jemenda ċerti dispożizzjonijiet attwali dwar iż-żrieragħ imnibbta u l-irjus taċ-ċikwejra biex tiżdied iċ-ċertezza legali. Rigward it-trattamenti bis-supplimenti nutrittivi u t-trattamenti veterinarji għall-annimali tal-akkwakultura, dawn jikkonċernaw is-suppliment tal-kolesterol għall-gambli tal-familja Paenaeidae u għall-gambli tal-ilma ħelu, u t-trattamenti kontra l-parassiti, bl-introduzzjoni ta’ approċċ speċifiku skont l-ispeċi, konformi mal-prinċipji tat-trattament xieraq tal-annimali. 
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 9.2.2021
            
            
               li jemenda l-Anness II tar-Regolament (UE) 2018/848 tal-Parlament Ewropew u tal-Kunsill rigward ir-regoli tal-produzzjoni organika li japplikaw għaż-żrieragħ imnibbta u l-irjus taċ-ċikwejra, għall-għalf ta’ ċerti annimali tal-akkwakultura u għat-trattamenti fl-akkwakultura kontra l-parassiti
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007
                  2
               , u b’mod partikolari l-Artikolu 12(2)(a) u l-Artikolu 15(2)(b) u (c) tiegħu,
            
            
               Billi:
            
            
               (1)Reċentement, ir-Regolament Delegat tal-Kummissjoni (UE) Nru 2020/427
                  3
                emenda l-punt 1.3 tal-Parti I tal-Anness II tar-Regolament (UE) 2018/848 rigward iż-żrieragħ imnibbta organiċi biex ikun żgurat li dawn jiġu prodotti minn żrieragħ organiċi. Billi ż-żrieragħ imnibbta jinkludu n-nebbieta, ir-rimjiet u l-krexxuni
                  4
               , li huma kapaċi jinbtu bl-użu tar-riżervi li fihom iż-żrieragħ biss, jenħtieġ li jintuża biss l-ilma għall-produzzjoni organika. Għalhekk, jeħtieġ li jiġi ċċarat li d-deroga mill-kultivazzjoni fil-ħamrija għaż-żrieragħ imnibbta hija limitata għat-tniddija taż-żrieragħ, u jenħtieġ li jiġi ddikjarat b’mod espliċitu li l-użu ta’ materjal għat-tkabbir mhuwiex permess, ħlief jekk jintuża materjal għat-tkabbir inert li jżomm iż-żrieragħ niedja, meta l-komponenti ta’ dak il-materjal inert ikunu awtorizzati f’konformità mal-Artikolu 24 tar-Regolament (UE) 2018/848. 
            
         
         
            
               (2)Fir-rigward tal-irjus taċ-ċikwejra, iċ-ċiklu tal-produzzjoni speċifiku jista’ jkun magħmul minn żewġ fażijiet, waħda fil-ħamrija u waħda msejħa l-“fażi ta’ sfurzar”, li tista’ ssir fil-ħamrija, iżda tista’ ssir ukoll fl-ilma jew fis-sottostrati. Għalhekk, jeħtieġ li jiġi ċċarat li d-deroga mill-kultivazzjoni fil-ħamrija għall-irjus taċ-ċikwejra tinkludi t-tgħaddis f’ilma ċar u li l-użu ta’ materjal għat-tkabbir huwa permess biss meta l-komponenti tiegħu jkunu awtorizzati f’konformità mal-Artikolu 24 tar-Regolament (UE) 2018/848. 
            
            
               (3)L-Artikolu 25l(3)(b) tar-Regolament tal-Kummissjoni (KE) Nru 889/2008
                  5
                ippermetta li l-kolesterol organiku jintuża biex jissupplimenta l-għalf naturali fl-istadju tat-tismin u fl-istadji bikrin tal-ħajja tal-gambli tal-familja Penaeidae u tal-gambli tal-ilma ħelu (Macrobrachium spp.). Għalhekk jeħtieġ li tiġi prevista s-supplimentazzjoni tal-għalf bil-kolesterol organiku għal dawk il-gambli u l-gambli l-kbar fil-punt 3.1.3.4 tal-Parti III tal-Anness II tar-Regolament (UE) 2018/848.
            
            
               (4)Fl-2019, meta kienu qed jiddiskutu l-abbozz tar-Regolament Delegat (UE) 2020/427, xi Stati Membri talbu r-reviżjoni ta’ regoli oħra relatati mal-akkwakultura organika. Il-grupp ta’ esperti għall-pariri tekniċi dwar il-produzzjoni organika (EGTOP) stabbilit bid-Deċiżjoni tal-Kummissjoni 2017/C 287/03
                  6
                ivvaluta dawk it-talbiet. Filwaqt li qieset il-konklużjonijiet tal-EGTOP ippubblikati
                  7
                f’Jannar tal-2020, il-Kummissjoni identifikat il-ħtieġa li jiġu aġġornati r-regoli eżistenti għall-produzzjoni tal-annimali tal-akkwakultura b’mod partikolari rigward it-trattamenti veterinarji. 
            
            
               (5)Minkejja r-rekwiżiti relatati mal-prevenzjoni tal-mard, bħar-rakkomandazzjoni għall-kontroll bijoloġiku tal-parassiti bi preferenza bl-użu ta’ ħut aktar nadif u b’soluzzjonijiet tal-ilma ħelu, tal-ilma baħar u tal-klorur tas-sodju, bħalissa huwa permess għadd limitat ta’ trattamenti, f’każ ta’ okkorrenza severa ta’ parassiti, fuq bażi ġenerali għall-ispeċijiet kollha. Abbażi tal-konklużjonijiet tal-EGTOP imsemmija hawn fuq, jixraq li jiġu emendati d-dispożizzjonijiet attwali dwar it-trattamenti kontra l-parassiti stabbiliti fil-punt 3.1.4.2. tal-Parti III tal-Anness II tar-Regolament (UE) 2018/848 bl-introduzzjoni ta’ approċċ aktar speċifiku għall-ispeċijiet biex jiġu indirizzati aħjar il-ħtiġijiet tal-annimali tal-akkwakultura mingħajr ma tiġi kompromessa n-natura organika tal-produzzjoni. 
            
            
               (6)B’mod partikolari, fid-dawl tal-varjazzjoni fit-tul taċ-ċikli tal-produzzjoni tal-ispeċijiet, għajr tas-salamun, u minħabba l-potenzjal li jokkorru l-parassiti fil-ħut mhux matur, flimkien mat-tendenza li l-operaturi jipposponu kemm jista’ jkun kull kors ta’ trattament minħabba l-limitu tal-frekwenza tagħhom, fl-ewwel sena taċ-ċiklu tal-ħajja, ġiet irrapportata rata għolja ta’ mortalità tal-ħut żgħir u tal-frieħ. Għalhekk, għal speċijiet oħra għajr is-salamun, jixraq li l-frekwenza u l-għadd massimu ta’ trattamenti bil-parassiti jiġu allinjati mal-limiti ta’ frekwenza stabbiliti għall-prodotti mediċinali veterinarji allopatiċi sintetizzati kimikament biex ikunu jistgħu jintervjenu meta jkun verament meħtieġ u biex tiġi evitata mortalità għolja fl-ewwel stadji taċ-ċiklu tal-ħajja.
            
            
               (7)Rigward is-salamun, meta wieħed iqis it-tul taċ-ċiklu tal-produzzjoni u l-ħtieġa li jiġi ggarantit li ma jkunx hemm qamel tal-baħar fil-perjodu li l-ħut jagħmel fl-ilma ħelu, jenħtieġ li jinżammu l-limiti tal-frekwenza attwali u l-għadd massimu ta’ korsijiet għat-trattamenti kontra l-parassiti. 
            
            
               (8)Barra minn hekk, huwa importanti li jiġu ċċarati d-dispożizzjonijiet attwali, billi jiġi stabbilit limitu ġenerali ċar għall-għadd massimu ta’ trattamenti kontra l-parassiti li jistgħu jiġu amministrati, irrispettivament mill-ispeċijiet ikkonċernati.
            
            
               (9)Għalhekk jenħtieġ li l-Anness II tar-Regolament (UE) 2018/848 jiġi emendat skont dan.
            
            
               (10)Fl-interess taċ-ċarezza u taċ-ċertezza tad-dritt, jenħtieġ li dan ir-Regolament jibda japplika mid-data tal-applikazzjoni tar-Regolament (UE) 2018/848,
            
            
               ADOTTAT DAN IR-REGOLAMENT:
            
            
               Artikolu 1
            
            
               L-Anness II tar-Regolament (UE) 2018/848 huwa emendat f’konformità mal-Anness ta’ dan ir-Regolament.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Jannar 2022.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 9.2.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        
                  Rapport finali tal-EGTOP dwar l-Akkwakultura IV — 13 ta’ Diċembru 2019
               
               
                  
                     (2)
                  
                        Ir-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007, ĠU L 150, 14.6.2018, p. 1-92.
               
               
                  
                     (3)
                  
                        Ir-Regolament Delegat tal-Kummissjoni (UE) 2020/427 tat-13 ta’ Jannar 2020 li jemenda l-Anness II tar-Regolament (UE) 2018/848 tal-Parlament Ewropew u tal-Kunsill fir-rigward ta’ ċerti regoli ta’ produzzjoni dettaljati għall-prodotti organiċi (ĠU L 87, 23.3.2020, p. 1).
               
               
                  
                     (4)
                  
                        Deskrizzjoni taċ-ċikli tal-produzzjoni tagħhom fl-Opinjoni Xjentifika tal-EFSA 
                  EFSA Scientific Opinion on the risk posed by Shiga toxin-producing Escherichia coli (STEC) and other pathogenic bacteria in seeds and sprouted seeds – EFSA Journal 2011;
                  9 (11): 2424.
                  [101 pp.]. doi:10.2903/j.efsa.2011.2424.
                   
               
               
                  
                     (5)
                  
                        Ir-Regolament tal-Kummissjoni (KE) Nru 889/2008 tal-5 ta’ Settembru 2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar il-produzzjoni organika u t-tikkettar ta’ prodotti organiċi fir-rigward tal-produzzjoni, it-tikkettar u l-kontroll organiku (ĠU L 250, 18.9.2008, p. 1).
               
               
                  
                     (6)
                  
                        Id-Deċiżjoni tal-Kummissjoni tat-30 ta’ Awwissu 2017 li taħtar il-membri tal-grupp għal pariri tekniċi dwar il-produzzjoni organika u tfassal il-lista ta’ riżerva (ĠU C 287, 30.08.2017, p. 3).
               
               
                  
                     (7)
                  
                        
                  Rapport finali tal-EGTOP dwar l-Akkwakultura IV — 13 ta’ Diċembru 2019
                    
               
            
      
    ---documentbreak--- 
      
         
         
            
               ANNESS 
            
            
            
               L-Anness II tar-Regolament (UE) 2018/848 huwa emendat kif ġej:
            
            
               (1)fil-Parti I, il-punt 1.3 huwa sostitwit b’dan li ġej:
            
            
               “1.3. B’deroga mill-punt 1.1., għandhom ikunu permessi dawn li ġejjin: 
            
            
               (a)il-produzzjoni taż-żrieragħ imnibbta, li jinkludu n-nebbieta, ir-rimjiet u l-krexxuni li jgħixu biss fuq ir-riżervi nutrittivi li hemm fiż-żrieragħ, billi jitniddu bl-ilma ċar, dment li ż-żrieragħ ikunu organiċi. L-użu ta’ materjal għat-tkabbir għandu jkun ipprojbit, minbarra jekk jintuża l-materjal inert maħsub biss biex iżomm iż-żrieragħ niedja, meta l-komponenti ta’ dak il-materjal inert ikunu awtorizzati f’konformità mal-Artikolu 24;
            
            
               (b)il-kisba tal-irjus taċ-ċikwejra, inkluż billi jitgħaddsu f’ilma ċar, dment li l-materjal riproduttiv tal-pjanti jkun organiku. L-użu ta’ materjal għat-tkabbir għandu jkun permess biss meta l-komponenti tiegħu jkunu awtorizzati f’konformità mal-Artikolu 24.”.
            
            
               (2)Il-Parti III hija emendata kif ġej:
            
            
               (a)jiżdied il-paragrafu li ġej fil-punt 3.1.3.4.:
            
            
               “Fil-fażi tat-tismin u fl-istadji bikrin tal-ħajja fl-għadajjar tat-trobbija u fl-imfaqas, il-kolesterol organiku jista’ jintuża biex jissupplimenta d-dieti tal-gambli tal-familja Paenaeidae u tal-gambli tal-ilma ħelu (Macrobrachium, spp), sabiex tiġi ssodisfata l-ħtieġa alimentari kwantitattiva tagħhom.”;
            
            
               (b)fil-punt 3.1.4.2, il-punt (e) huwa sostitwit b’dan li ġej:
            
            
               “(e) l-użu ta’ trattamenti kontra l-parassiti, għajr permezz ta’ skemi obbligatorji ta’ kontroll imħaddma mill-Istati Membri, għandu jkun limitat kif ġej: 
            
            
               (i) għas-salamun, sa massimu ta’ żewġ korsijiet ta’ trattament fis-sena, jew kors wieħed ta’ trattament fis-sena meta ċ-ċiklu tal-produzzjoni jkun inqas minn 18-il xahar; 
            
            
               (ii)għall-ispeċijiet kollha għajr is-salamun, żewġ korsijiet ta’ trattament fis-sena, jew kors wieħed ta’ trattament fis-sena meta ċ-ċiklu tal-produzzjoni jkun inqas minn 12-il xahar;
            
            
               (iii) għall-ispeċijiet kollha, mhux aktar minn erba’ korsijiet ta’ trattament b’kollox, irrispettivament mit-tul taċ-ċiklu tal-produzzjoni tal-ispeċi;”.